Kampsbaai-moordverdagte hoor dan oor borgtogDiego Dougherty, ook bekend as Diego Novella. Foto: ANA Alban (39), ŉ Amerikaanse bemarkingsagent, is in Julie verlede jaar in Kampsbaai vermoor. Dougherty word daarvan beskuldig dat hy sy vriendin, Alban, in ŉ luukse hotelkamer in Kampsbaai verwurg en seksueel wreed aangerand het met ŉ krultang. Landdros Grant Engel het die uitspraak na 09:00 verskuif sodat Alban se ouers hul vlug terug na Amerika kan haal. Hulle het na Suid-Afrika gereis om te hoor of hul dogter se beweerde moordenaar op borgtog vrygelaat gaan word. Doris Weitz, Alban se ma, het vroeër gesê sy is verlig dat sy Dinsdag in die hof sal kan wees vir die uitspraak oor borgtog. Dougherty het onskuldig gepleit op die aanklagte teen hom. Alban is op 29 Julie dood aangetref in die hotelkamer in Kampsbaai waar sy en Dougherty tuisgegaan het. Tydens Dougherty se borgtogaansoek het die hof gehoor dat Alban verwurg is. Staatsaanklaer Louise Friester-Sampson het borgtog teengestaan en gesê Dougherty is ŉ vlugrisiko. Volgens Friester-Sampson het die staat ŉ sterk saak teen Dougherty. Dougherty is van ŉ bekende en skatryk familie in Guatemala. William Booth, Dougherty se regsverteenwoordiger, het egter aangevoer dat sy kliënt nie van moord met voorbedagte rade aangekla word nie en het versoek dat hy op borgtog van R100 000 vrygelaat moet word. Lees alle vorige berigte oor die Gabriela Alban-moordsaak op Maroela Media.